Empat PBT dalam zon merah Sarawak
ALEXANDRA LORNA KUCHING: Kawasan zon merah di Sarawak iaitu di dua daerah Kuching dan Kota
Samarahan dikemaskini oleh Jawatankuasa Pengurusan Bencana Negeri (JPBN)
sebagai empat kawasan majlis perbandaran. Menteri Pelancongan, Kesenian dan Kebudayaan Datuk Abdul Karim Rahman
Hamzah berkata bagi kawasan Dewan Bandaraya Kuching Utara (DBKU), 65 kes
positif Covid-19 telah dikenalpasti di 26 lokasi. “Bagi kawasan Majlis Bandaraya Kuching Selatan (MBKS), 47 kes positif
telah direkodkan di 32 lokasi dan kawasan Majlis Perbandaran Padawan (MPP) pula
mempunyai 16 kes di 12 lokasi,” katanya di sidang media Covid-19 Sarawak
di Wisma Bapa Malaysia, di sini semalam. Beliau menambah di bawah kawasan Majlis Perbandaran Kota Samarahan (MPKS),
sejumlah 25 kes positif direkodkan di 14 lokasi. “Kadar jangkitan di Kota Samarahan yang semakin bertambah setiap hari
memerlukan pemantauan dan kawalan lebih rapi bagi mengawal pertambahan kadar
jangkitan di Bahagian Samarahan,” kata Karim. Beliau memberitahu sejak pagi semalam, ramai telah tampil melakukan
saringan kesihatan di Dewan Suarah Kota Samarahan setelah disarankan oleh
Pejabat Kesihatan Kota Samarahan. “Mereka yang datang ini adalah daripada empat majlis atau kategori
yang telah dikenalpasti oleh pihak Kesihatan untuk melakukan saringan kerana
terdapat kes positif Covid-19 dari empat 
majlis atau kategori tersebut. “Harapan kita dengan cara ini, wabak ini dapat dikawal dengan lebih
teratur di Kota Samarahan.   “Sama juga untuk lain, seperti yang hadir untuk ziarah yang meninggal
sebelum ini, saya berharap mereka akan membuat saringan walaupun tidak nampak
sebarang simptom kerana wabak ini boleh kekal dalam badan tanpa nampak
simptom,” ujarnya. Semalam, Pejabat Kesihatan Bahagian Samarahan membuat satu pengumuman
penting kepada peserta Majlis Jerayawara Wawasan Ummah Gemilang Majlis Islam
Sarawak (MIS) pada 10 Mac 2020 di Dewan Suarah Kota Samarahan, staf dan pelajar
SMK Kota Samarahan, Kluster Good News Fellowship, dan Individu yang terdedah
dengan pesakit Covid-19.  “Sekiranya anda pernah ada simptom seperti batuk, demam, sakit tekak
atau susah bernafas dan kontak rapat kepada pesakit yang positif Covid-19, anda
dimohon untuk datang membuat saringan segera pada ketetapan berikut di Dewan
Suarah Kota Samarahan pada 8:30 pagi sehingga 11:00 pagi dan kemudiannya pada
1:00 petang sehingga 3:00 petang, setiap hari Isnin hingga Jumaat termasuk
Sabtu dan Ahad,” katanya. 
See author's posts
